Mit’hat Frashëri

Mit’hat Frashëri lindi në Janinë në 25 mars të vitit 1880 dhe vdiq në 3 tetor 1949 në New York, SHBA. Edukimin akademik e mbaroi në Stamboll. Pas mbarimit të shkollës, deri në vitin 1905, punoi në administratën turke dhe më pas kaloi në Selanik, në administratën shtetërore. Në 4 prill 1929 Mit'hat Frasheri në testamentin e tij i lë shtetit shqiptar pasurinë e tij, të tundshme dhe të patundshme me qëllim krijimin e një instituti albanologjik në Tiranë, i cili do të merrej me studime në fushën e historisë së Shqipërisë.

Veprimtaria politike
Filloi të aktivizohet në politikën shqiptare që në fund të shekullit XIX. Një nga figurat më të spikatura në politikën shqiptare në gjysmën e parë të shekullit XX. Në vitin 1908, ai fillon botimin e gazetës "Liria" në Selanik. Gjatë kësaj periudhe bashkëpunon ngushtë me Kristo Luarasin, i cili drejtonte shtypshkronjën/shtëpinë botuese "Mbrothësia". Ai mori pjesë në Kongresin e Manastirit, i njohur ndryshe edhe me emrin Kongresi i alfabetit me 14 nëntor- 22 nëntor 1908. Mit'hat Bej Frashëri u zgjodh kryetar i Kongresit dhe nënkryetar i Komisionit të hartimit të alfabetit (kryetar i Komisionit ishte At Gjergj Fishta). Në vitin 1912, në qeverinë e pavarësisë të krijuar nga Ismail Qemali ai zgjidhet ministër i botores. Në vitin 1927, fillon të botojë në Tiranë, revistën Dituria. Një nga themeluesit dhe ideologu kryesor i Partisë Nacionaliste, e njohur më shumë me emrin Partisë së Ballit Kombëtar. Kundërshtar i Partisë Komuniste të Shqipërisë, u detyrua në ditët e fundit të pushtimit, të largohet nga Shqipëria dhe të vendoset në Itali e më vonë në SHBA.

Veprimtaria letrare
Nisi të merrej me krijimtari letrare që prej vitit 1897 dhe filloi të botonte Kalendarin kombiar, të cilin e botoi pa ndërprerje deri në vitin 1928. Më 1901, botoi biografinë e parë kushtuar Naim Frashërit. Në shkrimet publicistike ai përdori pseudonimet Lumo Skëndo dhe Mali Kokojka, ndërsa në botimet e ndryshme përdori pseudonimin Ismail Malosmani.

Bibliofili Lumo Skëndo
Mbas çlirimit të Shqipërisë, u vendos sekuestro mbi pasurinë e Mid'hat Bey Frashërit. Një nga objektet e sekuestruara ishte edhe biblioteka personale e Mid'hat Bey Frashërit. Sot rreth 40 000 vëllime të kësaj biblioteke ruhen (dhe janë pjesë) e Bibliotekës Kombëtare të Shqipërisë. Për këtë arsye Ministri i Turizmit, Kulturës, Rinisë dhe Sporteve i Republikës së Shqipërisë dhe Biblioteka Kombëtare e Shqipërisë vendosen që çmimi për bibliofilinë të emërtohet Bibliofili Lumo Skëndo. Ky çmim do të ndahet çdo vit në Ditën Botërore të Librit, nga Ministria e Turizmit, Kulturës, Rinisë dhe Sporteve dhe Biblioteka Kombëtare e Shqipërisë. Për herë të parë ky çmim u dha në 23 prill 2006.

Vepra

 * Naim bej Frashëri, kujtimi mbi të ungjin, (1901)
 * Bej mire pa hidhe ne det, (1902)
 * Dhe tregonje, (1902)
 * Shkurtabiqi i verdhë, (1914)
 * Hi dhe shpuzë, (1915)
 * Letra mbi një udhëtim në Zvicër, (1915)
 * Një re e zezë për Shqipërinë, (1918)
 * Rilindja e Shqipërisë, (1918)
 * Albanais et Slaves. (1919)
 * Mosmarrëveshjet shqiptaro-serbe, (1921)
 * Plagët tona, (1924)

Përkthime

 * Gijom Teli, (1902)
 * Robensoni, (1909)